上丞相平淮頌
作者：邢凱
朝代：宋

paragraphs: 皇矣聖宋，立國以仁。
兼愛南北，爰暨介鱗。
蠢茲逆全，假義倈臣。
給以餽餫，列之簪紳。
鷹飽別敭，浸無忌憚。
邊臣戕賊，居民塗炭。
據我鹽城，喻口植幹。
繼逼海陵，恣爲泮奐。
璽書飛下，皇威赫然。
聲罪致討，忿激普天。
許之節鋮，副以金錢。
奮忠效命，誰不爭先。
粵有世臣，虜使元帥。
羅致英才，虓將雲會。
賈勇摧鋒，前無堅對。
逆全授首，維陽城外。
昔平淮蔡，惟斷成功。
至平澤潞，伐謀羣雄。
聖君賢相，視昔則同。
山陽腥膻，一洗而空。
鉅姦伏誅，殊方仰德。
鯨波不驚，狼烟永息。
男耕女桑，四民安職。
玉燭既調，金穰可必。
聖君賢相，益固本根。
廣求民瘼，博盡忠言。
屏除貪吏，澄浴治源。
狂謀不起，國勢常尊。
一介微官，嘗玷策府。
頌我君相，或占古語。
於萬斯年，受天之祜。
錫公純嘏，眉壽保魯。